31993R1431
L 140/27
JURNALUL OFÍCIAL AL UNIUNII EUROPENE
REGULAMENTUL (CEE) NR. 1431/93 AL COMISIEI
din 10 iunie 1993
de modificare a Regulamentului (CEE) nr. 120/89 de stabilire a normelor comune de aplicare a prelevărilor și a impunerilor la export la produsele agricole
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul nr. 136/66/CEE al Consiliului din 22 septembrie 1966 privind organizarea comună a piețelor în sectorul uleiurilor și grăsimilor (1), modificat ultima dată de Regulamentul (CEE) nr. 2046/92 (2), în special articolul 19 alineatul (3) și articolul 20 alineatul (3), precum și dispozițiile corespunzătoare din alte regulamente privind organizarea comună a piețelor în sectorul produselor agricole,
având în vedere Regulamentul (CEE) nr. 2180/71 al Consiliului din 12 octombrie 1971 de stabilire a normelor generale aplicabile în sectorul laptelui și al produselor lactate în cazul unor dificultăți de aprovizionare (3), în special articolul 2 alineatul (1),
având în vedere Regulamentul (CEE) nr. 1603/74 al Consiliului din 25 iunie 1974 privind perceperea unei prelevări la exportul anumitor produse îndulcite pe bază de cereale, orez și lapte în cazul unor dificultăți de aprovizionare cu zahăr (4), în special articolul 1 alineatul (3),
având în vedere Regulamentul (CEE) nr. 2747/75 al Consiliului din 29 octombrie 1975 de stabilire a normelor generale aplicabile în sectorul cerealelor în cazul perturbării pieței (5), modificat ultima dată de Regulamentul (CEE) nr. 1766/92 (6), în special articolul 4 alineatul (1),
având în vedere Regulamentul (CEE) nr. 1432/76 al Consiliului din 21 iunie 1976 de stabilire a normelor generale aplicabile în sectorul orezului în cazul perturbării pieței (7), în special articolul 4 alineatul (1),
având în vedere Regulamentul (CEE) nr. 520/77 al Consiliului din 14 martie 1977 privind perceperea unei prelevări la exportul anumitor produse transformate pe bază de fructe și legume cu adaos de zahăr în cazul unor dificultăți de aprovizionare cu zahăr (8), în special articolul 1 alineatul (4),
având în vedere Regulamentul (CEE) nr. 1650/86 al Consiliului din 26 mai 1986 privind restituirile și prelevările aplicabile la exportul de ulei de măsline (9), în special articolul 6,
întrucât Regulamentul (CEE) nr. 120/89 al Comisiei (10) a stabilit normele comune de aplicare a prelevărilor și a impunerilor la export pentru produsele agricole; întrucât produsele supuse prelevărilor la export care sunt transportate dintr-un stat membru în altul, părăsind teritoriul Comunității fără a se fi îndeplinit pentru ele formalități de export, trebuie să facă obiectul unei proceduri de supraveghere; întrucât riscul ca mărfurile să părăsească teritoriul Comunității fără efectuarea plății prelevărilor si a impunerilor există doar pentru transporturile de mărfuri pe cale maritimă; întrucât, într-adevăr, pentru transporturile pe cale terestră care traversează o țară terță se impune stabilirea unei proceduri de tranzit;
întrucât este necesar să se țină seama de modificarea procedurilor introdusă de la 1 ianuarie 1993 de Regulamentul (CEE) nr. 2726/90 al Consiliului din 17 septembrie 1990 privind tranzitul comunitar (11), de Regulamentul (CEE) nr. 1214/92 al Comisiei din 21 aprilie 1992 de stabilire a normelor de aplicare și unor măsuri de simplificare a regimului de tranzit comunitar (12), modificat de Regulamentul (CEE) nr. 3712/92 (13), și de Regulamentul (CEE) nr. 3269/92 al Comisiei din 10 noiembrie 1992 de stabilire a anumitor norme de aplicare a articolelor 161, 182 și 183 din Regulamentul (CEE) nr. 2913/92 al Consiliului de instituire a Codului Vamal Comunitar, în ceea ce privește regimul exporturilor, reexportul și mărfurile care părăsesc teritoriul vamal al Comunității (14);
întrucât măsurile prevăzute de prezentul regulament sunt în conformitate cu avizele tuturor comitetelor de gestionare interesate,
ADOPTĂ PREZENTUL REGULAMENT:
Articolul 1
Articolele 7-10 din Regulamentul (CEE) nr. 120/89 se înlocuiesc cu următorul text:
„Articolul 7
După acceptarea declarației de export depuse pentru produsele prevăzute la articolul 2 litera (a), se consideră că acestea nu mai intră sub incidența articolului 9 alineatul (2) din tratat și circulă, în consecință, în conformitate cu dispozițiile articolului 3 alineatul (2) litera (c) din Regulamentul (CEE) nr. 2726/90 al Consiliului (15).
Articolul 8
(1) În cazul în care produsele care fac obiectul unei prelevări la export circulă între două state membre în conformitate cu dispozițiile titlului IX din Regulamentul (CEE) nr. 1214/92 al Comisiei (16), se aplică, de asemenea, dispozițiile alineatelor (2) și (3).
(2) Biroul de plecare, în sensul Regulamentului (CEE) nr. 2726/90, adoptă măsurile necesare pentru perceperea prelevări la export prevăzute la litera (c) în cazul în care:
(a)
un document de tranzit comunitar intern care indică drept birou de destinație un birou aparținând unui stat membru nu poartă mențiunea prevăzută la articolul 65 din Regulamentul (CEE) nr. 1214/92, întrucât produsul în cauză nu a făcut obiectul prelevări la export în momentul validării declarației de tranzit comunitar intern și
(b)
în aplicarea convenției dintre Comunitatea Economică Europeană și țările Asociației Europene a Liberului Schimb (AELS) privind regimul de tranzit comun, produsul în cauză este prezentat unui birou de destinație aparținând unei țări AELS și
(c)
o prelevare la export instituită după data validării declarației de tranzit comunitar intern este deja în vigoare la data la care produsul este prezentat la biroul de destinație.
(3) În cazul în care exportatorul prezintă autorității competente dovezi satisfăcătoare care atestă faptul că marfa a părăsit teritoriul vamal al Comunității la o dată la care prelevarea la export nu exista încă sau era inferioară celei prevăzute la alineatul (2), nu se percepe nici o prelevare la export sau, după caz, se percepe prelevarea la export inferioară.
(4) În cazul în care produsele care fac obiectul unei prelevări la export nu circulă între două state membre în conformitate cu dispozițiile din titlul IX din Regulamentul (CEE) nr. 1214/92 al Comisiei, se aplică dispozițiile articolului 31 din Regulamentul (CEE) nr. 3269/92 al Comisiei (17).
Articolul 9
(1) În cazul în care produsele circulă în condițiile prevăzute la titlul IX din Regulamentul (CEE) nr. 1214/92 sau la articolul 31 din Regulamentul (CEE) nr. 3269/92, se constituie o garanție pentru a asigura perceperea prelevării la export exigibile în cazul în care produsele în cauză nu ar fi reintroduse pe teritoriul vamal al Comunității; această garanție se constituie în conformitate cu dispozițiile articolului 68 alineatul (2) din Regulamentul (CEE) nr. 1214/92 sau în mod identic în cazul în care se aplică dispozițiile articolului 31 din Regulamentul 3269/92.
(2) Garanția se eliberează de îndată ce statul membru de plecare primește dovada faptului că produsele au fost reintroduse pe teritoriul vamal al Comunității, proporțional cu cantitatea de produse pentru care a fost furnizată această dovadă.
Articolul 10
În cazul în care un produs intră sub incidența uneia dintre procedurile simplificate prevăzute la titlul X capitolul I din Regulamentul (CEE) nr. 1214/92 pentru a fi trimis spre o gară de destinație sau pentru a fi livrat unui destinatar pe teritoriul vamal al Comunității, biroul de plecare poate autoriza o modificare a contractului de transport care să aibă ca efect încheierea transportului în afara teritoriului vamal menționat numai după ce au fost adoptate măsurile necesare pentru asigurarea perceperii prelevării la export exigibile. În acest caz, rata prelevării la export aplicabile este cea în vigoare la data acceptării de către biroul de plecare a declarației de export către țări terțe.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 iunie 1993.